ครม.อนุมัติมาตรการทางภาษีเพื่อส่งเสริมการลงทุนจากภาคเอกชนในปีนี้ กว่า 1.1 แสนล้านบาท
ครม.อนุมัติมาตรการทางภาษีเพื่อส่งเสริมการลงทุนจากภาคเอกชนในปีนี้ กว่า 1.1 แสนล้านบาทนางนฤมล ภิญโญสินวัฒน์ โฆษกประจำสำนักนายกรัฐมนตรี เปิดเผยภายหลังการประชุมคณะรัฐมนตรีว่า ที่ประชุมอนุมัติมาตรการภาษีเพื่อส่งเสริมการลงทุน โดยให้บริษัทหรือห้างส่วนนิติบุคคลหักรายจ่าย เพื่อการลงทุนในเครื่องจักรสามารถหักค่าใช้จ่ายได้เพิ่มขึ้นถึง 2.5 เท่าของที่จ่ายจริง จากเดิมเคยให้ 2 เท่า แต่ไม่รวมถึงกรณีที่เป็นธุรกิจให้เช่าแบบลิสซิ่ง และการลงทุนในเครื่องจักรเพื่อให้เช่า สำหรับการใช้จ่ายตั้งแต่วันที่ 1 มกราคม ถึงวันที่ 31 ธันวาคม 2563 โดยเครื่องจักรที่นำเข้าต้องไม่ผ่านการใช้งานรวมทั้งบริษัทที่ขอรับลดหย่อนภาษีจะต้องไม่ได้รับสิทธิประโยชน์จากภาษีอื่น เช่น จากสำนักงานคณะกรรมการส่งเสริมการลลทุน หรือ บีโอไอ และอีอีซี ขณะเดียวกันที่ประชุมยังอนุมัติมาตรการยกเว้นอากรขาเข้าเครื่องจักรใหม่ รวมถึงมีมาตรการสินเชื่อเพื่อการลงทุนของผู้ประกอบการที่ต้องการปรับปรุงกระบวนการผลิตในการเพิ่มประสิทธิภาพการผลิต ด้วยการให้สินเชื่อดอกเบี้ยผ่อนปรน ในอัตราสองปีแรก อยู่ที่ร้อยละ 2 ดำเนินการโดยธนาคารเพื่อการส่งออกและนำเข้า หรือ EximBank ซึ่งครม.ยังอนุมัติงบประมาณ 350.76 ล้านบาท เพื่อช่วยชดเชยส่วนต่างของดอกเบี้ยให้กับEXIMBANK โดยให้ทำการตกลงเบิกจ่ายงบประมาณกับสำนักงบประมาณต่อไป อย่างไรก็ตาม ทั้ง 3มาตรการดังกล่าว คาดว่าจะช่วยส่งเสริมให้ภาคเอกชนลงทุนเพิ่มขึ้นในปีนี้ ประมาณ 110,000 ล้านบาทและทำให้จีดีพีขยายตัวขึ้นประมาณร้อยละ 0.25 โดยภาครัฐอาจสูญเสียรายได้ภาษีเงินได้นิติบุคคลประมาณ 6,600 ล้านบาทต่อปี